Trump wil hoogste hof toe oor stemtellery  Pres. Donald Trump. Foto: REUTERS/Carlos Barria Pres. Donald Trump wil hom op die VSA se hoogste hof beroep om die stemtellery van Dinsdag se presidentsverkiesing te betwis. “Hulle het geweet hulle kan nie wen nie, toe sê hulle kom ons gaan hof toe,” het Trump tydens ŉ regstreekse uitsending van die Withuis in Washington DC gesê. “Dit is bedrog en ŉ verleentheid vir ons land.” Volgens Trump het hy die verkiesing gewen en is sy doel nou om die integriteit van die verkiesing te verseker. “Ons wil hê die reg moet behoorlik gebruik word. Ons sal toesien dat stembriewe nie teen 04:00 die oggend gevind en getel word nie. Dit is vir my ŉ baie hartseer oomblik.” Trump het ook gesê ŉ “baie hartseer groep mense” probeer miljoene van sy ondersteuners wat vir hom gestem het, ontneem van hul reg om te stem. Trump het al verskeie kere gesê dat die toename in posstemme die verkiesing oopstel vir bedrog en ander probleme. Daar moet vanjaar meer stemme getel word as in die verlede omdat mense vroeg per pos en in persoon gestem het weens die koronavirus-pandemie. Trump het in Florida, Ohio en Texas gewen en sodoende sy opponent, Joe Biden, se hoop vir ŉ beslissende vroeë oorwinning in die wiele gery. Biden is egter steeds vol vertroue dat hy die verkiesing gaan wen. Hy hoop om Michigan, Wisconsin en Pennsilvanië te wen. “Ons voel goed oor waar ons is,” het Biden in ŉ toespraak in Delaware gesê. “Ons glo dat ons op pad is om hierdie verkiesing te wen.”